Gratis hoër onderrig sal ingestel word, sê MantasheGwede Mantashe, sekretaris-generaal van die ANC en Zizi Kodwa,woordvoerder van die ANC (Foto: Getrude Makhafola/ANA) Gwede Mantashe, sekretaris-generaal van die ANC, het Maandag gesê die party het beslis dat gratis hoër onderrig volgende jaar ingestel sal word. Die party het se nasionale uitvoerende komitee het oor die naweek vergader. “In die lig dat die Heher-kommissie tot 31 Augustus 2017 het om sy verslag in te dien oor die lewensvatbaarheid van gratis hoër onderwys, het die NUK besluit om die volgende maatreëls in te stel wat geïntegreer moet word in die finale verslag van die kommissie,” het Mantashe aan verslaggewers in Johannesburg gesê. “Die voorstel moet oor ŉ tydperk geïmplementeer word, maar reeds vanaf die Januarie 2018-studente-inname in werking tree. Die rede vir die infasering is om die regering tyd en ruimte te gun om die begroting oor die lang termyn voor te berei.” ŉ Kombinasie van toelaes sal die plan ŉ hupstoot gee met finansiële bystand van tot R150 000 wat in ŉ toelaag omskep word. “Ten volle gesubsidieerde toelaes moet verskaf word aan behoeftige studente wat akademies kwalifiseer. Behoeftige studente is persone wat uit families kom wat ŉ bruto jaarlikse inkomste van minder as R150 000 verdien. Hulle moet toelaes ontvang en bekostigbare lenings, met die families wat ŉ huishoudelike bydrae lewer proporsioneel tot hul vermoë om te kan betaal,” het hy gesê. In reaksie op ŉ vraag of die besluit geneem is om nog #FeesMustFall-betogings by universiteite te verhoed, het Mantashe gesê die ANC het by sy vorige verkiesingskonferensies besluit om gratis hoër onderrig te verskaf aan behoeftige studente. “Die doel is om gratis onderrig te verskaf op ŉ volhoubare manier aan kinders uit behoeftige gesinne. Die besluit is al lankal geneem. Ons neem nou ŉ stap vorentoe en sal dit vanaf 2018 instel.” Verskeie kampusse landswyd het sedert 2015 gebuk gegaan onder geweld en onrus toe studente betoog en gratis tersiêre onderrig geëis het. Die betogings het geëskaleer toe Blade Nzimande, minister van hoër onderwys, in September verlede jaar aangekondig het dat universiteite self ŉ besluit kan neem oor studentegeldeverhogings vir die 2017 akademiese jaar.